ประกาศคณะกรรมการควบคุมยาเสพติดให้โทษ เรื่อง กำหนดหลักเกณฑ์และวิธีการในการชำระค่าใช้จ่ายในการประเมินเอกสารทางวิชาการหรือตรวจวิเคราะห์ของผู้ขออนุญาตผลิต นำเข้า หรือส่งออกซึ่งยาเสพติดให้โทษในประเภท 2 พ.ศ. 2556
ประกาศคณะกรรมการควบคุมยาเสพติดให้โทษ
ประกาศคณะกรรมการควบคุมยาเสพติดให้โทษ
เรื่อง
กำหนดหลักเกณฑ์และวิธีการในการชำระค่าใช้จ่ายในการประเมินเอกสารทางวิชาการ
หรือตรวจวิเคราะห์ของผู้ขออนุญาตผลิต
นำเข้า หรือส่งออกซึ่งยาเสพติดให้โทษในประเภท ๒
พ.ศ. ๒๕๕๖
 

เพื่อประโยชน์ของทางราชการในการบริหารยาเสพติดให้โทษในประเภท
๒ ที่ใช้ในทางการแพทย์ของประเทศ
จำเป็นต้องประเมินเอกสารวิชาการและตรวจวิเคราะห์คุณภาพมาตรฐานของยาเสพติดให้โทษ
ในประเภท ๒ ก่อนการผลิต นำเข้า หรือส่งออก

อาศัยอำนาจตามมาตรา
๑๖ วรรคสาม แห่งพระราชบัญญัติยาเสพติดให้โทษ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติยาเสพติดให้โทษ
(ฉบับที่ ๕) พ.ศ. ๒๕๔๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการควบคุมยาเสพติดให้โทษ ออกประกาศไว้ ดังต่อไปนี้

ข้อ
๑ ให้ผู้ขออนุญาตที่ประสงค์จะผลิต
นำเข้า หรือส่งออกซึ่งยาเสพติดให้โทษในประเภท ๒
ในกรณีจำเป็นเพื่อประโยชน์ของทางราชการในการบริหารยาเสพติดให้โทษในประเภท ๒
ที่ใช้ในทางการแพทย์ของประเทศ ยื่นเอกสารทางวิชาการด้านคุณภาพมาตรฐาน ประสิทธิผล
และความปลอดภัยพร้อมชำระค่าใช้จ่ายในการประเมินเอกสารทางวิชาการ ณ
กองควบคุมวัตถุเสพติด สำนักงานคณะกรรมการอาหารและยา

ข้อ
๒
เมื่อเอกสารตำรับยาเสพติดให้โทษในประเภท ๒ ตามข้อ ๑ ผ่านการประเมินเอกสารทางวิชาการ
ให้ผู้ขออนุญาตยื่นคำขอรับใบอนุญาตให้ผลิต นำเข้า
หรือส่งออกซึ่งยาเสพติดให้โทษในประเภท ๒ เพื่อนำตัวอย่างยาเสพติดให้โทษในประเภท ๒
มาใช้ประกอบการตรวจวิเคราะห์ พร้อมชำระค่าใช้จ่ายในการตรวจวิเคราะห์ ณ
กองควบคุมวัตถุเสพติด สำนักงานคณะกรรมการอาหารและยา

ข้อ
๓
เมื่อตำรับดังกล่าวผ่านการตรวจวิเคราะห์ตามข้อ ๒
สำนักงานคณะกรรมการอาหารและยาจะออกหนังสือรับรองการประเมินเอกสารทางวิชาการและการตรวจวิเคราะห์
ให้แก่ผู้ขออนุญาตผลิตนำเข้า หรือส่งออกซึ่งยาเสพติดให้โทษในประเภท ๒

ข้อ
๔ หนังสือรับรองตามข้อ ๓ มีอายุ ๕ ปีนับจากวันที่ออกหนังสือ

ข้อ
๕
ค่าใช้จ่ายในการประเมินเอกสารทางวิชาการตามข้อ ๑
และค่าใช้จ่ายในการตรวจวิเคราะห์ ตามข้อ ๒ กำหนดอัตรา ดังนี้
(๑)
ค่าประเมินเอกสารทางวิชาการ ตำรับละ ๒๐,๐๐๐ บาท
(๒)
ค่าตรวจวิเคราะห์ ตำรับละ ๔๐,๐๐๐ บาท

ข้อ
๖[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๔
สิงหาคม พ.ศ. ๒๕๕๖
สุพรรณ ศรีธรรมมา
รองปลัดกระทรวงสาธารณสุข
ปฏิบัติราชการแทน
ปลัดกระทรวงสาธารณสุข
ประธานกรรมการควบคุมยาเสพติดให้โทษ










ปริยานุช/ผู้จัดทำ
๒๕ กันยายน ๒๕๕๖

โชติกานต์/ผู้ตรวจ
๘ ตุลาคม ๒๕๕๖










[๑] ราชกิจจานุเบกษา
เล่ม ๑๓๐/ตอนพิเศษ ๑๒๑ ง/หน้า ๕๗/๑๙ กันยายน ๒๕๕๖